Fl-aħħar jiem il-Prim Ministru Muscat b'mod konsistenti pprova jaħbi l-problema dejjem tikber tal-qgħad. Saħansitra f'okkażjonijiet differenti ftaħar li x-xogħol qiegħed jiżdied u li l-qgħad fost iż-żgħażagħ, tal-inqas, kien qiegħed jonqos. Iżda l-aħħar stqarrija tal-Uffiċċju Nazzjonali tal-Istatistika dwar is-sena 2013 tagħti stampa ferm differenti minn dak li qed jgħid il-Prim Ministru, stampa li toħloq preokkupazzjoni, u li tikkonferma l-bżonn kbir ta' azzjoni immedjata fil-qasam tal-impjiegi f'pajjiżna. Filwaqt li l-istatistika maħruġa mill-NSO turi li s-sitwazzjoni għadha ta' tħassib fil-parti l-kbira tas-setturi tal-ekonomija, hu ċar li qed issir waħda allarmanti għal dawk il-persuni li ilhom aktar minn sena mingħajr xogħol, b'żieda ta' 23%. Is-sejbiet ewlenin tal-NSO, meta jiġi mqabbel tmiem is-sena 2013 ma' tmiem is-sena 2012, huma: - Żieda ta' kważi 600 persuna oħra (jew 9%) jirreġistraw għax-xogħol; - Mis-7,401 persuna li qed jirreġistraw għax-xogħol, 3,168 ilhom mingħajr għal aktar minn sena, li huma żieda ta' 23% fuq sena waħda; - Żieda ta' 2.2% fil-qgħad fost il-ħaddiema Għawdxin; - Żieda ta' 5% fil-qgħad fost iż-żgħażagħ bejn 20 u 24 sena; - Żieda ta' 9% fil-qgħad fost iż-żgħażagħ bejn 25 u 29 sena; - Żieda ta' 9% fil-qgħad fost dawk ta' 45 sena jew aktar. Fid-dawl ta' dawn l-iżviluppi ġodda, il-Partit Nazzjonalista ma jistax ma jerġax jappella lill-Gvern biex b'mod mill-aktar urġenti jindirizza l-problema tal-investiment u l-qgħad li kulma jmur qiegħda tikber, billi jidentifika x'inhuma l-fatturi li qed iwasslu għal dawn iż-żidiet, li ma jistgħux jibqgħu jissejħu żgħar, u jpoġġi bilqiegħda mal-fabbriki u mal-kumpaniji konċernati li qegħdin inaqqsu l-ħaddiema biex jasal għal ftehim magħhom li permezz tiegħu jgħinhom jinvestu u jħaddmu n-nies flok inaqqsuhom. Dan kollu għandu jsir f'qafas ta' pjan ċar dwar il-ħolqien tax-xogħol f'setturi differenti tal-ekonomija. Il-Partit Nazzjonalista jtenni wkoll li l-Gvern għandu b'urġenza jissottometti l-pjan dettaljat tiegħu għall-Garanzija għaż-Żgħażagħ lill-Kummissjoni Ewropea. Din l-iskema għandha l-għan ewlieni li tiżgura li ebda persuna taħt il-25 sena ma tkun bla xogħol jew ma tkunx qiegħda ssegwi xi forma ta' edukazzjoni u taħriġ. Fil-ġranet li għaddew, il-Kummissjoni Ewropea żvelat li Malta kienet fost l-uniċi 11-il pajjiż Ewropew li m'għandhomx pjan f'dan is-settur, fatt li wassal lill-Kummissjoni biex twissi lil pajjiżna dwar kif "li tħalli ż-żgħażagħ mingħajr għajnuna huwa ta' ħsara kemm għall-prospetti tal-ħajja tagħhom kif ukoll għall-potenzjal ekonomiku u l-koeżjoni soċjali tal-Ewropa." Hu verament inkonċepibbli kif Gvern Laburista, li kellu bħala pilastru ewlieni tal-kampanja elettorali tiegħu l-Garanzija għaż-Żgħażagħ, qed ikaxkar saqajh milli jissottometti pjan ta' azzjoni fuqu. Kulma jmur qed joħroġ biċ-ċar kemm il-Gvern ta' Muscat m'għandux għall-ekonomija u l-ħolqien tax-xogħol. Fil-ferneżija tiegħu biex jagħmel flus li qed jgħid li se jagħmel ta' malajr permezz tal-iskema tal-bejgħ taċ-ċittadinanza bil-għan li jirbaħ ftit żmien fit-twettiq tal-wegħdi elettorali kollha li għamel, il-Prim Ministru Muscat qiegħed jinjora l-akbar sfida li għandu kull Gvern: li jattira l-investiment serju u fit-tul biex joħloq il-postijiet tax-xogħol.
Il-Gvern ma jistax ikompli jinjora ż-żieda konsistenti fil-qgħad